前出宮三日，本司宣攝內外，各供其職。守宮設從駕之官五品以上次於承天門外東西朝堂如常。
前二日，太樂令設宮懸之樂於殿庭如常儀。
其日未明七刻，搥一鼓為一嚴。三嚴時節，前一日侍中奏裁。侍中奏開宮殿門及城門。未明五刻，搥二鼓為再嚴。侍中版奏：「請中嚴。」奉禮設從駕群官五品以上位：文官於東朝堂之前，西向，武官於西朝堂之前，東向，俱重行北上。從駕群官五品以上俱集朝堂次，各服其服。其六品以下，並駕發之前先赴朝堂所，俱就次各服其服。所司陳小駕鹵簿。未明二刻，搥三鼓為三嚴。諸衛之屬各督其隊與鈒戟以次入陳於殿庭。謁者引從駕群官各就朝堂前位。諸侍衛之官各服其器服，侍中、中書令以下俱詣西閣奉迎。侍中負寶如式。乘黃令進金輅於西閤外，南向。千牛將軍一人執長刀立於輅前，北向。黃門侍郎一人在侍臣之前，贊者二人又在黃門之前。
侍中版奏：「外辦。」太僕卿奮衣而升，正立執轡。皇帝服通天冠，青紗袍，夏絳紗，季夏土王之日黃紗，秋白紗，冬黑紗。佩蒼玉，夏佩赤玉，季夏土王之日佩黃玉，秋佩白玉，冬佩玄玉。御輿以出，曲直華蓋警蹕侍衛如常儀。皇帝將出，仗動，太樂令令撞黃鍾之鐘，右五鐘皆應。協律郎跪，俛伏，舉麾，鼓柷，奏太和之樂。千牛將軍前執轡，皇帝升輅，太僕卿立授綏，侍中、中書令以下夾侍如常儀。黃門侍郎進，當鑾駕前跪，奏稱：「黃門侍郎臣某言，請鑾駕發引。」俛伏，興，退復位。凡黃門侍郎奏請，皆進當鑾駕前跪，奏稱具官某言，俛伏，興。鑾駕動，又稱警蹕，黃門侍郎與贊者夾引以出，千牛將軍夾輅而趨。駕至太極門，偃麾，戛敔，樂止。出太極門，鼓柷，奏采茨之樂；出嘉德門，戛敔，樂止。凡樂，皆協律郎舉麾，工鼓柷而後作，偃麾戛敔而後止。
至順天門外於明堂讀令則至承天門。侍臣上馬所，黃門侍郎奏：「請鑾駕權停，敕侍臣上馬。」侍中前承詔，退稱：「制曰可。」黃門侍郎皆上馬。諸侍衛之官，各督其屬左右翊駕，在黃麾內。符寶郎奉六寶與殿中監後部從。侍中、中書令以下夾侍於輅前，贊者在供奉官人內。侍臣上馬畢，黃門侍郎奏稱：「請敕車右升。」侍中前承詔，退稱：「制曰可。」黃門侍郎退復位。千牛將軍升訖，黃門侍郎奏稱：「請鑾駕發引。」退復位。鑾駕動，稱警蹕鼓傳音如常，鼓吹振作而行。其從駕之官在玄武隊如常儀。